દરિયામાં ભરતી (High tide) અને ઓટ (Low tide)પ્રક્રિયાથી આપણે પરિચિત છીએ. ભરતી દરમ્યાન પાણી છેક કિનારા સુધી આવી જાય છે જે કુદરતી રેખાની ઉપર માનવ વસતી અને રહેણાકો જોવા મળતા હોય છે. ઓટ દરમ્યાન દરિયાના પાણી કિનારાથી ખાસા એવા દુર જતા રહે છે. આ કુદરતી રીતે ચાલી આવતી ભરતી-ઓટની સ્થિતિ રોજબરોજ આપમેળે ચાલ્યા જ કરે છે જેનો સીધો સંબંધ ચંદ્રની વધતી અને ઘટતી કળાઓ સાથેનો રહ્યો છે. આ મુજબ ભરતી અને ઓટ વચ્ચેના વિસ્તારને ‘ઇન્ટરટાઈડલ ઝોન’ (Intertidal zone) અથવા આંતર્જ્વારીય વિસ્તાર કહી શકાય. આ વિસ્તારમાં કેટલાંક વિરલ પ્રકારના સજીવો વસવાટ કરતા હોય છે જેમાં ‘મેન્ગ્રોવ’ પ્રકારની વનસ્પતિ અત્યંત મહત્વપૂર્ણ સ્થાન ધરાવે છે.